Yuuhanna, bhiddho Zabaadi e Saliimatu on, hari ko suka ko annabi Iisaa noddi  mo jokkugol mo. Ko kanko wonunoo tosooko on e hakkunde sahaabaabhe bhen sappoo e dhidho. Hari ko yungotoodho liyyhi wondunoodho e bheynguure makko nden e ndee nokkuure wi'eteende Baytisa'iida takko nduu weendu ndu Tibariyuusu. Wondude e Petruusu e Andaarawu e neene-gooto makko wi'eteedho on Yaaguuba, Filiipu e Natanayiila, o cippii e ngoo falo wongo Yurdayniwol fii fottugol e annabi Yaaya wonunoodho on noddugol yimbhe bhe e tuubuubuyee. Yuuhanna landii yaafuyee annabi Yaayaa lootoowo maande tuubuubuyee on,  yo on lootu mo e nder Yurdayniwol. No gasa hara ko o siddho ndee bheynguure o julnoowo mawdho maaketeedho Hannaana, ko fii on no andunoo mo e himo newnananoo naatugol ka tata. Ko dhun si himo hibhodiri e bheynguure yottinoonde sadaka mawbhe bhen nden dhun. Ko dhun waawini mo lintugol piiji ka deftere nde o windi ka Linjiila dhi bheya sifiibhe fii Linjiila on waawaali sifaade, wano fii ko annabi Yaayaa yewti kon fii annabi Iisaa, wonandema ko o baalun Alla bhoorookun junuubi aduna on kun. Awa, kanko Yuuhanna  sahaabaajo on, e tindinoore Ruuhu-Sedhiidho on, ko o taalibaajo bhurdho lugginde fii Iisaa Joomiraadho on ka bannhe giggol.